Ο **Χένρι Μέγιες** (αγγλικά:**Henry George Mayes**) (Νορθάμπτον 14 Φεβρουαρίου 1880 - Λονδίνο 1928), ήταν Βρετανό-Καναδός αθλητής της αντισφαίρισης, διεθνής με τον Καναδά, στρατιωτικός και επιχειρηματίας.

Πήγε σχολείο στο Νορθάμπτον και αργότερα κατατάχτηκε στον στρατό. Το 1898 πήρε μέρος στον πόλεμο των Μπόερς όπου πήρε προαγωγή και τιμήθηκε με μετάλλια από το βασιλικό ζεύγος της Βρετανίας. Το 1908 παντρεύτηκε τη Φράνσις Χάζαρντ (Frances Hazard) και παραιτήθηκε από τον στρατό. Το 1909 μετακόμισε στο Γουίνιπεγκ του Καναδά όπου ανέπτυξε επιχειρηματικές δραστηριότητες. Με το ξέσπασμα του Α' παγκοσμίου πολέμου κατατάχτηκε στον Καναδικό στρατό όπου πολέμησε στο δυτικό μέτωπο, στη Γαλλία κατά το 1914 - 1916. Με το τέλος του πολέμου προήχθη σε αντισυνταγματάρχη αργότερα διορίστηκε επικεφαλής φυσικής αγωγής στην Καναδική πολεμική αεροπορία και έπειτα στη ΡΑΦ. Τον Ιανουάριο του 1918 τιμήθηκε με το μετάλλιο του *Τάγματος της Βρετανικής Αυτοκρατορίας* .

Ο Μέγιες μαζί με τους συμπαίκτες του στην ομάδα του Καναδά που πήρε την 2η θέση στο κύπελλο Ντέιβις του 1913
Ο Μέγιες ήταν και αθλητής της υδατοσφαίρισης, της σκοποβολής και της αντισφαίρισης όπου άρεσε και στον ίδιο η δημοτικότητα που είχε. Το 1913 πήρε μέρος με τον Καναδά στο Κύπελλο Ντέιβις όπου έφτασε με τους συμπαίκτες του στον τελικό, εκεί έχασαν από τις ΗΠΑ καταλαμβάνοντας την 2η θέση. Την ίδια χρονιά πήρε μέρος και στο Γουίμπλετον. Με τον Καναδά πήρε μέρος και στο κύπελλο Ντέιβις του 1914. 

Το 1920 βρέθηκε στην Ελλάδα ως σύμβουλος της ελληνικής κυβέρνησης για να μελετήσει το σύστημα φυσικής αγωγής που ίσχυε τότε. Κατά την παραμονή του στην Ελλάδα έγινε μέλος του ΟΑΑ και πήρε μέρος σε αγώνες του ΟΑΑ που θεωρήθηκαν το πανελλήνιο πρωτάθλημα του 1920 όπου και το κατέκτησε. Στο απλό αντρών νίκησε στον τελικό τον Ι. Κετσέα και στο διπλό αντρών με συμπαίκτη τον Κρόσφιλντ (Crossfield) νίκησαν το ζευγάρι Κετσέα-Κυριακού. 

Ήταν τρεις φορές νικητής στο τουρνουά της Λέσχης της Βασίλισσας, 1922, 1926 και 1927, που διοργανώνεται ακόμα και σήμερα (2011), και είχε πολλές συμμετοχές στο Γουίμπλετον. Τελευταία νίκη του ήταν το 1928 στο Λονδίνο σε ηλικία 47 ετών, πέθανε έναν χρόνο μετά από δηλητηρίαση του αίματος, σε ηλικία 48 ετών.

Παραπομπές
----------

1. ↑  web.archive.org/web/20111007230614/http://www.tennisarchives.com/coureurfiche.php?coureurid=3995. Ανακτήθηκε στις 21  Ιουνίου 2018.
2. 1 2 3 4  «Last multiple Queen's title winner a real all-rounder». *The Scotsman*. 15 Ιουνίου 2011. Ανακτήθηκε στις 15 Ιουνίου 2011. [*νεκρός σύνδεσμος*]
3. 1 2  Merrihew, Stephen Wallis· United States Lawn Tennis Association (1928). *American lawn tennis*. Rea Publications. σελ. 622. Ανακτήθηκε στις 15 Ιουνίου 2011.
4. ↑  «1913 Davus Cup Team». Greater Victoria Sports Hall of Fame. Αρχειοθετήθηκε από το πρωτότυπο στις 28 Σεπτεμβρίου 2011. Ανακτήθηκε στις 15 Ιουνίου 2011.
5. ↑  Ελευθέριου Σκιαδά, *100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1, σελ 122
6. ↑  Ελευθέριου Σκιαδά, *100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1, σελίδες 122, 123 αναφέρει όλη την αθλητική δράση του Μέγιερς στην Ελλάδα

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Henry Mayes  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |